
	Comisia pentru buget, finanţe şi bănci
	
	Bucureşti,        26.01.2005   

Nr. 22/603


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind aprobarea Ordonanţei de urgenţă a Guvernului nr. nr. 74/2004 pentru modificarea şi completarea Ordonanţei de urgenţă a Guvernului nr. 94/2004 privind reglementarea unor măsuri financiare, cu care comisia noastră a fost sesizată în fond cu adresa Biroului Permanent nr. P.L.-X 642 din 27 octombrie 2004.
	PREŞEDINTE,

Mihai Nicolae Tănăsescu

RAPORT
asupra proiectului de Lege privind aprobarea Ordonanţei de urgenţă 

a Guvernului nr. nr. 74/2004 pentru modificarea şi completarea 
Ordonanţei de urgenţă a Guvernului nr. 94/2004 privind 
reglementarea unor măsuri financiare
Cu adresa nr. P.L.-X 642 din 27 octombrie 2004, Biroul Permanent conform art.89 şi 107 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr. 23/2003, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege privind aprobarea Ordonanţei de urgenţă a Guvernului nr. nr. 74/2004 pentru modificarea şi completarea Ordonanţei de urgenţă a Guvernului nr. 94/2004 privind reglementarea unor măsuri financiare.

La întocmirea raportului s-au avut în vedere avizul Consiliului Legislativ şi avizul Comisiei juridice, de disciplină şi imunităţi.
La lucrările comisiei au participat  22  deputaţi, din totalul de 25 membri ai comisiei.

La dezbaterea proiectului au participat ca invitaţi, în conformitate cu prevederile art. 51 şi 52 din Regulamentul Camerei Deputaţilor, reprezentanţii Ministerului Finanţelor Publice domnul Matei Gheorghe – director general şi domnul Hură Mihai – director general adjunct, care au susţinut forma rezultată din prezentul raport.

Acest proiect de lege a fost adoptat de Senat în şedinţa din data de 25 octombrie 2004.
Proiectul de lege, potrivit art. 75 din Constituţia României, republicată şi art. 86 din Regulamentul Camerei Deputaţilor, este de competenţa decizională a Camerei Deputaţilor.
Prezentul proiect de Lege are ca obiect de reglementare  modificarea şi completarea Ordonanţei Guvernului nr. 94/2004 privind reglementarea unor măsuri financiare şi se referă la crearea cadrului funcţional pentru aplicarea prevederilor Legii nr. 9/1998 privind acordarea de compensaţii cetăţenilor români pentru bunurile trecute în proprietatea statului Bulgar în urma aplicării Tratatului dintre România şi Bulgaria, semnat la Craiova la 7 septembrie 1940, crearea condiţiilor necesare pentru aplicarea de măsuri de protecţie socială pentru salariaţii disponibilizaţi prin concedieri colective din cadrul societăţilor comerciale subordonate autorităţilor administraţiei publice locale.
In urma examinării proiectului de Lege privind aprobarea Ordonanţei de urgenţă a Guvernului nr. nr. 74/2004 pentru modificarea şi completarea Ordonanţei de urgenţă a Guvernului nr. 94/2004 privind reglementarea unor măsuri financiare, în şedinţa din data de 26.01.2006, comisia a hotărât, cu unanimitate de voturi, respingerea acestuia întrucât s-a constatat că în cuprinsul Legii nr. 507 din 17 noiembrie 2004, publicată în Monitorul Oficial al României, Partea I, nr. 1080 au fost preluate integral textele Ordonanţei de urgenţă a Guvernului nr. 74/2004, astfel că proiectul de Lege în cauză a rămas fără obiect de reglementare.

Prezentul proiect de lege face parte din categoria legilor ordinare.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


             Consilier parlamentar,
     Onete Alexandru

